Agnoscant cuncti fideles æcclesiæ Christi, quod tempore domni Hugonis abbatis Cluniacensis, domnus Hugo prior hujus loci concordiæ placitique federa sua efficatia perfecit industriæ, cum quibusdam hominibus juris valde idoneis, Cabilonensis pagi, germanitate fratribus, his vocabulis: Gausleno, æcclesiæ Cabilonensis decano, Falcone, Rotberto. Hii nempe querelam acriter agebant, et non solum manus sed etiam factis noxia quæque et contraria, tam per se quam suorum seniorum amicorumque suffragia, infligere damna moliebantur loco superius dicto, pro aliquibus terris monachorum; quarum terrarum decimas fructuum, panis vinique, suæ ecclesiæ ex debito vel consueto jure antiquitus censebant esse reddendum. Tandem ergo ab hoc rancone resipiscentes, pro animabus suorum genitorum omniumque suorum antecessorum, et pro suis abolendis peccatis et ut socii essent in omni benefacto loci, id est missis, spsalmis, precum officiis, helemosinis, certo et condicto die occurrerunt sibi præfatus prior Hugo et ipsi fratres suprascripti cum suis sodalibus; interfuit etiam domna Adalaidis, ad hoc audiendum adscita. Distincta ergo et brevi causa ratione terminata et stabilita, proinde fideliterque, ut dictum est, remiserunt ac finierunt ordine præscripto omnes querimonias; et audientibus cunctis testibus, suam rectitudinem obtulerunt, injustitiam vero reliquerunt, et hujus cartæ oblatu in manu prioris posuerunt vel dederunt, videlicet ut ex omnibus vineis monachorum, quas nunc habent vel in reliquo plantaverint vel conquisierint, hac integritate vel immunitate eis maneat, mansu Davarier simili modo concesso. Auctores, testes, auditores hujus rationis post domnum priorem fuerunt hii: Odilo, Artaldus monachus, Gauzbertus decanus, Falco, Rotbertus, comitissa Adalaidis, Durannus Deli, Rotbertus et Bernardus Milici, Bernardus canonicus, Constancius Rosels fratres. Actum villa Avariaco publice, dominica die, in junio mense, in Frantia Philippo regnante. Qui tam improbus temerariusque præsumpserit ut hæc pacis rata convellere audeat, pars erit eorum qui crucifixerunt Dei filium.